**PROJEKTNI ZADATAK *PRILOG II***

**STRATEŠKA PROCJENA UTJECAJA NA OKOLIŠ NACIONALNE STRATEGIJE POLJOPRIVREDE I RURALNOG RAZVOJA TE STRATEŠKOG PLANA**

**ZAJEDNIČKE POLJOPRIVREDNE POLITIKE REPUBLIKE HRVATSKE**

Zagreb, prosinac 2019. godine

Sadržaj

[1. Uvod 1](#_Toc26356833)

[2. Svrha i opseg aktivnosti 1](#_Toc26356834)

[3. Trajanje ugovora 3](#_Toc26356835)

[4. Elementi provedbe ugovora 4](#_Toc26356836)

# Uvod

Ministarstvo poljoprivrede pokrenulo je u 2018. godini proces izrade sveobuhvatne strategije poljoprivrede[[1]](#footnote-1), prvenstveno s ciljem stvaranja podloge za zaustavljanje negativnih trendova u hrvatskoj poljoprivredi. Aktivnosti predviđene strategijom bave se primarno dugoročnim pitanjima održivosti i unaprjeđenja poljoprivredno prehrambenog sektora, ali i kratkoročnim intervencijama ovisno o rezultatima provedenih analiza. Strategija čini podlogu za smjer razvoja hrvatske poljoprivrede u narednom desetljeću s ciljem transformacije hrvatske poljoprivrede i boljeg života na selu. Strategija će ujedno biti podloga za programiranje Nacionalnog strateškog plana za Zajedničku poljoprivrednu politiku 2021.-2027.

Početkom lipnja 2018. godine Europska komisija objavila je dugo očekivani paket propisa za Zajedničku poljoprivrednu politiku (u daljnjem tekstu: ZPP) za razdoblje od 2021. do 2027. godine. Reformski paket ZPP-a sastoji se od tri (prijedloga) uredbe. Najveća novost koju donosi reformski paket je prijedlog planiranja svih mjera Zajedničke poljoprivredne politike koje se financiraju iz proračuna Europske unije (a to su izravna plaćanja, ruralni razvoj i programi potpore u pojedinim poljoprivrednim sektorima) u okviru jednog strateškog dokumenta kojeg donosi država članica, a odobrava Europska komisija. Države članice imat će veću slobodu nego do sada u definiranju uvjeta za financiranje korisnika u skladu s potrebama sektora. Istovremeno, sve mjere koje će propisati države članice morat će dati doprinos u ostvarenju zajedničkih ciljeva Europske unije, posebno onih koji se odnose na zaštitu okoliša i mjere vezane uz klimatske promjene. Za programsko razdoblje 2021.-2027. veliki naglasak je na orijentaciji ka rezultatima te puno većim zahtjevima za praćenjem i izvještavanjem (vremenski i obuhvatom). Sukladno članku 6. stavku 1. prijedloga Uredbe o strateškim planovima u okviru ZPP-a[[2]](#footnote-2), strateški planovi ZPP-a nastoje poboljšati održivi razvoj poljoprivrede, hrane i ruralnih područja postizanjem sljedećih devet (9) specifičnih ciljeva. Svi navedeni specifični ciljevi usmjereni su svrhom modernizacije sektora promicanjem i širenjem znanja, inovativnosti i digitalizacije u poljoprivredi i ruralnim područjima kao i poticanje njegovog usvajanja.

# Svrha i opseg aktivnosti

Postupak strateške procjene utjecaja na okoliš propisan je odredbama Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), dalje u tekstu: Zakon, a detaljniji način provedbe postupka te obveze u postupku strateške procjene Uredbom o strateškoj procjeni utjecaja strategije, plana i programa na okoliš („Narodne novine“, broj 3/17), dalje u tekstu: Uredba, Uredbom o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, broj 64/08). U obzir je potrebno uzeti i elemente koji se odnose na obveze sukladno Zakonu o zaštiti prirode („Narodne novine“, br. 80/2013, 15/2018 i 14/2019) te Pravilnika o ocjeni prihvatljivosti za ekološku mrežu („Narodne novine“, br. 146/2014).

U postupku strateške procjene izrađuje se strateška studija. Strateška studija je stručna podloga koja se prilaže uz strategije, plan i program te obuhvaća sve potrebne podatke, obrazloženja i opise u tekstualnom i grafičkom obliku. Strateškom studijom se određuju, opisuju i procjenjuju vjerojatno značajni utjecaji na okoliš koji mogu nastati provedbom strategije, plana ili programa uključujući varijantna rješenja koja uzimaju u obzir ciljeve i obuhvat strategije, plana i programa.

Cilj ove strateške procjene utjecaja na okoliš je pružiti relevantne informacije za procjenu utjecaja na okoliš, ekoloških izazova i razmatranja u vezi s Nacionalnom strategijom poljoprivrede i ruralnog razvoja (u daljnjem tekstu: Strategija) i Strateškim planom Zajedničke poljoprivredne politike Republike Hrvatske (u daljnjem tekstu: Strateški plan). Te bi informacije trebale pomoći da se pitanja zaštite okoliša na odgovarajući način integriraju u procese odlučivanja i provedbe.

Osim navedenoga, Izvršitelj će u sklopu postupka strateške procjene, po potrebi[[3]](#footnote-3), provesti ocjenu prihvatljivosti navedenih strateških dokumenata za ekološku mrežu.

Ovlaštenik je pravna osoba ovlaštena za stručne poslove zaštite okoliša koja pod uvjetima određenim Zakonom i provedbenim propisom toga Zakona obavlja poslove izrade strateške studije i zadaće određene Uredbom.

Strateška studija je u tijeku postupka strateške procjene podložna izmjenama i dopunama sukladno zahtjevima Povjerenstva za stratešku procjenu, mišljenjima tijela i osoba nadležnim prema posebnim mišljenjima tijela jedinica lokalne samouprave te mišljenju i primjedbama javnosti.

Sukladno navedenom, Ovlaštenik je u postupku dužan osigurati dopune odnosno dorade Strateške studije sukladno zahtjevima.

Strateška studija, sukladno odredbama Uredbe, sadrži osobito:

* kratki pregled sadržaja i glavnih ciljeva Strategije i Strateškog plana i odnosa s drugim odgovarajućim planovima i programima;
* podatke o postojećem stanju okoliša i mogući razvoj okoliša bez provedbe Strategije i Strateškog plana;
* okolišne značajke područja na koja provedba Strategije i Strateškog plana može značajno utjecati;
* postojeće okolišne probleme koji su važni za Strategiju i Strateški plan, posebno uključujući one koji se odnose na područja posebnog ekološkog značaja, primjerice područja određena u skladu s posebnim propisima o zaštiti prirode;
* ciljeve zaštite okoliša uspostavljene po zaključivanju međunarodnih ugovora i sporazuma, koji se odnose na Strategiju i Strateški plan, te način na koji su ti ciljevi i druga pitanja zaštite okoliša uzeti u obzir tijekom izrade Strategije i Strateškog plana;
* vjerojatno značajne utjecaje (sekundarne, kumulativne, sinergijske, kratkoročne, srednjoročne i dugoročne, stalne i privremene, pozitivne i negativne) na okoliš, uključujući biološku raznolikost, zaštićena područja prema posebnom propisu, ljude, biljni i životinjski svijet, tlo, vodu, zrak, klimu, materijalnu imovinu, kulturno-povijesnu baštinu, krajobraz, uzimajući u obzir njihove međuodnose;
* mjere zaštite okoliša uključujući mjere sprječavanja, smanjenja, ublažavanja i kompenzacije nepovoljnih utjecaja provedbe Strategije i Strateškog plana na okoliš;
* kratki prikaz razloga za odabir razmotrenih varijantnih rješenja, obrazloženje najprihvatljivijeg varijantnog rješenja Strategije i Strateškog plana na okoliš i opis provedene procjene, uključujući i poteškoće (primjerice tehničke nedostatke ili nedostatke znanja i iskustva) pri prikupljanju potrebnih podataka;
* opis predviđenih mjera praćenja;
* ostale podatke i zahtjeve kako se utvrdi prilikom određivanja sadržaja strateške studije u posebnom postupku prema Uredbi;
* sažetak podataka iz gore navedenih alineja.

Izvršitelj odnosno Ovlaštenik je vezano za izrađenu stratešku studiju odgovoran za istinitost i točnost podataka te stručnu utemeljenost i udovoljavanje propisanim zahtjevima prema odluci o sadržaju strateške studije.

Poglavlje glavne ocjene prihvatljivosti strategije, plana ili programa za ekološku mrežu sadrži:

* Podatke o ekološkoj mreži,
* Opis mogućih značajnih utjecaja provedbe strategije, plana ili programa na ekološku mrežu,
* Prijedlog mjera ublažavanja negativnih utjecaja provedbe strategije, plana ili programa na ekološku mrežu,
* Zaključak.

Izvršitelj odnosno Ovlaštenik sudjeluje u postupku strateške procjene tako da:

* na zahtjev Naručitelja surađuje u postupku određivanja sadržaja strateške studije,
* izrađuje stratešku studiju uključujući i možebitne dopune i dorade strateške studije na zahtjev Naručitelja tijekom postupka,
* po pozivu Naručitelja putem svojih predstavnika – voditelja izrade strateške studije i po potrebi drugih suradnika u izradi strateške studije nazoči sjednicama povjerenstva za stratešku procjenu,
* na zahtjev Naručitelja osigurava odgovarajuće sažetke, stručne podloge i sl. koje se odnose na materiju u svezi sa sadržajem strateške studije i u svezi sa strateškom procjenom te osigurava dostatan broj primjeraka strateške studije odnosno sažetaka kao posebnih dijelova strateške studije,
* na zahtjev Naručitelja sudjeluje u postupku javne rasprave, i
* ostalo u skladu s odredbama nacionalnog zakonodavstva.

# Trajanje ugovora

Predviđeno je trajanje ugovora od 30 mjeseci odnosno do odobrenja Strateškog plana ZPP-a od strane Europske komisije.

Tijekom izvršenja usluge Izvršitelj mora periodički (u načelu mjesečno) izvještavati Naručitelja o poduzetim aktivnostima i napretku.

Indikativan plan provedbe usluge podrazumijeva izvršenje usluge u dvije faze. Prva faza se odnosi na stratešku procjenu i po potrebi, ocjenu prihvatljivosti za ekološku mrežu same Strategije koja je nacionalni strateški dokument, a čije donošenje je planirano u 2020. godini. Druga faza se odnosi na postupak koji se odnosi na Strateški plan, a čije donošenje ovisi o tijeku pregovora o reformi ZPP-a i odobrava ga Europska komisija. Dio elemenata strateške procjene odnosno ocjene same Strategije bit će primjenjiv i mora se uzeti u obzir u drugoj fazi (budući će dio mjera i aktivnosti predviđenih Strategijom, biti ugrađen u ZPP okvir financiranja u Strateški plan).

Sami rokovi bit će detaljnije definirani na uvodnom sastanku koji će se održati u roku od 10 dana od potpisivanja ugovora.

Izvršitelj mora dostavljati Naručitelju sve isporučevine na hrvatskom jeziku i lektorirane, u elektroničkom te pisanom formatu. Službeni jezik ugovora je hrvatski jezik te je Izvršitelj dužan osigurati prevoditeljske usluge (ukoliko bude potrebno) za izradu isporučevina na hrvatskom jeziku.

# Elementi provedbe ugovora

Izvršitelj će tijekom provedbe ugovora po potrebi surađivati s izvršiteljima drugih projekata Naručitelja, posebice Izvršitelja usluge ex-ante vrednovanja Strateškog plana.

Stručnjaci koje Izvršitelj ugovorom odredi za sudjelovanje u projektu, dužni su sudjelovati u svakom segmentu provedbe relevantne aktivnosti (pr. sastanci, intervjui, javna predstavljanja i sl.).

Izvršitelj je dužan voditi računa o regulatornom okviru te smjernicama za izradu strateške procjene utjecaja na okoliš kao i o svim daljnjim pojašnjenjima/ažuriranjima/uputama Europske komisije ili drugih zaduženih tijela u djelokrugu obuhvaćenim ovim projektnih zadatkom.

1. <https://poljoprivreda2020.hr/> [↑](#footnote-ref-1)
2. COM(2018) 392 final Prijedlog UREDBE EUROPSKOG PARLAMENTA I VIJEĆA o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te stavljanju izvan snage Uredbe (EU) br. 1305/2013 Europskog parlamenta i Vijeća i Uredbe (EU) br. 1307/2013 Europskog parlamenta i Vijeća [↑](#footnote-ref-2)
3. A što će biti poznato po okončanju postupka Prethodne ocjene prihvatljivosti za ekološku mrežu. [↑](#footnote-ref-3)